เช่าวื้อแข่งดุ ดอกเบี้ยขยับยาก
จากยอดจองรถยนต์ในงาน &#8220;บางกอก มอเตอร์โชว์&#8221;
11 ส.ค. 2554

จากยอดจองรถยนต์ในงาน “บางกอก มอเตอร์โชว์” 
 โดย...ฉัตรชัย ธนจินดาเลิศ
จากยอดจองรถยนต์ในงาน “บางกอก มอเตอร์โชว์” ที่เพิ่งปิดฉากไปเมื่อต้นเดือน เม.ย.ที่ผ่านมา ด้วยยอดรวมทั้งสิ้น 34,150 คัน แสดงให้เห็นว่าคนไทยยังมีความต้องการอยากได้รถยนต์ไว้ใช้ในชีวิตประจำวันสูงขึ้น 




คาดว่าแรงส่งจะมีต่อเนื่อง ทำให้ยอดขายรถยนต์โดยรวมในปีนี้เดินหน้าไปสู่สถิติใหม่ที่มียอดขายรถยนต์โดยรวมถึง 8.58.8 แสนคัน ทำได้ตามที่ภาคอุตสาหกรรมรถยนต์คาดการณ์ไว้ 
นั่นย่อมส่งผลดีต่อธุรกิจเช่าซื้อรถยนต์ให้ได้รับอานิสงส์ปล่อยสินเชื่อได้เพิ่มมากขึ้นตามไปด้วย
อย่างไรก็ตาม เริ่มมีปัจจัยลบที่อาจส่งผลต่อกำลังซื้อของลูกค้าเช่าซื้อ โดยเฉพาะเรื่องของเงินเฟ้อที่สูงขึ้น ทำให้คณะกรรมการนโยบายการเงิน (กนง.) ตัดสินใจขึ้นดอกเบี้ยนโยบายจนถึงปัจจุบันมาอยู่ที่ 2.5% ต่อปี และคาดว่าเมื่อถึงสิ้นปีนี้ กนง.อาจปรับดอกเบี้ยนโยบายไปอยู่ที่ 3% ต่อปี เพื่อควบคุมเงินเฟ้อให้อยู่ในระดับที่เหมาะสม 
การที่ดอกเบี้ยอ้างอิงขึ้นย่อมส่งผลให้ต้นทุนการเงินของธุรกิจเช่าซื้อเพิ่มสูงขึ้นตามไปด้วย จึงทำให้ดอกเบี้ยเช่าซื้อรถยนต์ที่คิดกับผู้บริโภคต้องปรับขึ้นตามต้นทุนของแต่ละแห่งอย่างหลีกเลี่ยงไม่ได้ 
แต่...ช้าก่อน นี่เป็นเพียงแนวโน้มทิศทางดอกเบี้ยของธุรกิจเช่าซื้อ ซึ่งถือได้ว่าเป็นปัจจัยสำคัญในการตัดสินใจที่ลูกค้าจะเลือกใช้บริการเช่าซื้อกับเจ้าไหนเป็นหลัก แต่ด้วยสภาพความเป็นจริงของการแข่งขันในปัจจุบัน ทำให้ธุรกิจเช่าซื้อโดยรวมยังไม่สามารถขึ้นดอกเบี้ยให้สอดคล้องกับต้นทุนของตัวเองได้ 
เมื่อสภาพการแข่งขันของธุรกิจยังคงรุนแรง จึงถูกกลไกทางการตลาดควบคุมโดยอัตโนมัติ ทำให้ดอกเบี้ยเช่าซื้อที่ต้องปรับขึ้นตามต้นทุนสามารถปรับได้เพียงครั้งละ 0.10% เท่านั้น จากเดิมที่เคยปรับขึ้นครั้งละ 0.25% ซึ่งเป็นการปรับขึ้นดอกเบี้ยแบบค่อยเป็นค่อยไป ผู้ประกอบการแต่ละรายต่างก็รอดูท่าทีซึ่งกันและกัน  
เพราะหากมีลีสซิงเจ้าไหนทำอะไรพรวดพราดออกมาโดยไม่สนใจใคร รับรองว่าลูกค้าคงหายไปใช้บริการกับคู่แข่งเป็นแน่ และกว่าจะชิงส่วนแบ่งกลับคืนมาได้ก็ไม่รู้ว่าต้องใช้เวลานานอีกเท่าใด ในเมื่อสินค้าหรือเงื่อนไขเช่าซื้อของแต่ละแห่งไม่ได้มีอะไรแตกต่างกันมากนัก ก็ต้องวัดกันที่ดอกเบี้ยนี่แหละว่าใครเสนอได้ถูกใจ เสนอให้ได้ต่ำที่สุด เจ้านั้นก็ย่อมมีสิทธิถูกเลือก
กลไกทางการตลาดจึงได้ทำหน้าที่ของมันอย่างเต็มที่ และยิ่งเมื่อธนาคารไทยพาณิชย์ประกาศหวนคืนกลับมาทำธุรกิจเช่าซื้ออย่างเต็มตัว ด้วยการประกาศว่าต้องขึ้นแท่นเป็นเบอร์ 1 ให้ได้ภายใน 3 ปี จึงทำให้เจ้าตลาดเดิมอย่างธนาคารธนชาตคงอยู่เฉยไม่ได้ ต้องหาทางสกัดทุกทางเพื่อรักษาแชมป์ของตัวเองไว้ให้ได้ เมื่อตราบใดที่ธนาคารไทยพาณิชย์ไม่ขยับดอกเบี้ยขึ้น ก็อย่าหวังว่าธนาคารธนชาตจะขยับขึ้นดอกเบี้ยก่อน ดอกเบี้ยเช่าซื้อของยักษ์ใหญ่ทั้งหลายจึงยังคงวนเวียนอยู่ที่ 2.52.6% ต่อปี อย่างที่เห็น
สอดคล้องกับความเห็นของ อิสระ วงศ์รุ่ง กรรมการผู้จัดการ บริษัท ลีสซิ่ง กสิกรไทย ที่ระบุว่าทิศทางตลาดเช่าซื้อในปัจจุบันยังคงแข่งขันรุนแรง ทำให้ดอกเบี้ยขึ้นไม่ทันตามต้นทุน ซึ่งลูกค้าจะได้ประโยชน์ แต่สุดท้ายก็คงต้องขึ้นดอกเบี้ยอยู่ดี เพียงแต่ขึ้นช้าหน่อย และขึ้นน้อยกว่าที่ควรจะเป็น 
เพราะถ้าใครขึ้นดอกเบี้ยเยอะกว่าคู่แข่ง รับรองได้ว่าต้องออกจากตลาดแน่ ซึ่งผู้ประกอบการแต่ละรายก็ต้องไปแก้ปัญหาด้วยการลดต้นทุนภายในกันเอง 
แม้แต่ลีสซิ่ง กสิกรไทย จะขึ้นดอกเบี้ยเช่าซื้อแต่ละครั้งก็ยังต้องรอดูว่าเจ้าตลาดจะเดินไปทางทิศใด เชื่อว่าสุดท้ายแล้วหากสิ้นปีนี้ กนง.ปรับขึ้นดอกเบี้ยนโยบายไปถึง 3% แม้ต้นทุนของธุรกิจเช่าซื้อจะเพิ่มขึ้นอีก แต่ด้วยความที่ผู้ประกอบการแต่ละแห่งล้วนบิ๊กๆ ด้านการเงินทั้งนั้น เงินทุนแต่ละเจ้าก็ไม่น้อยหน้าไปกว่ากัน คงไม่มีใครยอมใครแน่ 
การหารายได้จากช่องทางอื่นเพื่อมาชดเชยในส่วนของต้นทุนธุรกิจเช่าซื้อที่เพิ่มขึ้นจึงไม่ใช่เรื่องที่ยากเย็นนัก ในเมื่อเป้าหมายใหญ่รออยู่ข้างหน้า 
เมื่อฟากหนึ่งต้องการเป็นแชมป์คนใหม่ อีกฟากหนึ่งก็ต้องการรักษาแชมป์ การแข่งขันคงต้องรุนแรงต่อไป จึงคาดได้ว่าในปีนี้ดอกเบี้ยเช่าซื้อคงปรับขึ้นได้เต็มที่ไม่เกิน 2.75% ต่อปีเป็นแน่ 
ดังนั้น คนที่ได้ประโยชน์สูงสุดคงหนีไม่พ้นลูกค้าที่ยังได้รับผลดีจากการแข่งขันต่อไป แม้โดยรวมแล้วดอกเบี้ยเช่าซื้ออาจจะมีการปรับขึ้นบ้างเล็กน้อย แต่เชื่อว่าคงอยู่ในวิสัยที่ลูกค้ายังพอรับได้หากต้องจ่ายค่างวดเพิ่มอีกหลักร้อยบาทต่อเดือน และไม่ส่งผลต่อรายได้ของตัวเองมากนัก 
จึงเชื่อได้ว่าถึงอย่างไรดอกเบี้ยเช่าซื้อรถยนต์ในปีนี้ก็คงยังอยู่ในระดับต่ำกว่าต้นทุนไปอีกนาน เพราะหากมีการปรับขึ้นดอกเบี้ยเช่าซื้อจนสูงเกินไปแล้วนั้น ไม่เพียงแต่ส่งผลให้ลูกค้าชะลอการตัดสินใจซื้อรถใหม่เท่านั้น แต่ยังส่งผลสะเทือนต่อธุรกิจเช่าซื้อโดยรวมที่อาจทำให้ยอดปล่อยกู้พลาดเป้าตามไปด้วย